G4Media SUA au aprobat vânzarea de rachete avansate aer-aer pentru avioanele F-16 din România
Statele Unite ale Americii au aprobat vânzarea de rachete AIM-9X Sidewinder Block II către România pentru a oferi capabilități aer-aer avansate pentru avioanele F-16 din dotarea Forțelor Aeriene Române, notează G4Media.
Rachetele sunt evaluate la aproximativ 70 de milioane de dolari americani.
„Această vânzare este parte a unui efort de modernizare mai mare și pe termen lung pe care Statele Unite îl sprijină în beneficiul Forțelor Aeriene Române”, transmite Ambasada Statelor Unite ale Americii la București.
Ministrul român al apărării naționale, Angel Tîlvăr, a salutat anunțul: „Înzestrarea Forțelor Aeriene Române cu capabilități aer-aer de ultimă generație crește semnificativ siguranța spațiului aerian național și aliat și asigură un înalt grad de interoperabilitate cu structurile similare ale Armatei SUA.”
Block II conține cea mai avansată tehnologie a rachetei AIM-9X Sidewinder de până acum și se află în prezent în serviciul armatei americane.
Însărcinatul cu afaceri al SUA Michael Dickerson a lăudat această achiziție ca fiind un alt exemplu al legăturilor puternice de securitate și apărare dintre România și Statele Unite, spunând: „Această achiziție nu este doar o tranzacție; este o dovadă a angajamentului nostru comun față de securitate și pace. Aceste rachete avansate vor asigura siguranța cerului românesc”.